ЛIуп лъэпкъым и къуэпсыр
Налшык дэт «Тхылъ тедзапIэ пщIантIэ» ООО-м иджыблагъэ къыщыдэкIащ «Джэрмэншык дэс ЛIупхэмрэ абыхэм я щIэблэмрэ» тхылъыр. Ар и къалэмыпэм къыпыкIащ егъэджэныгъэ лэжьыгъэм и ветеран, хэкупсэ нэс ЛIуп Нурхьэлий Данил и къуэм.
«Дэтхэнэ цIыхури балигъ хъуауэ къыщыплъытэнур и унагъуэм, лъэпкъым яхуэгъэзауэ ихь жэуаплыныгъэр нэсу зыхищIэ щыхъуам дежщ, — щетх авторым тхылъым и пэублэ псалъэм. — Унагъуэрщ, ущалъхуа, укъыщыхъуа щIыпIэ цIыкIурщ адэжь хэкум къыщыщIидзэр. Си дежкIэ ар Джэрмэншык жылэрщ, лъабжьэ къызэзыта унагъуэрщ, къару къысхэзылъхьа си лъэпкъырщ».
Хэкум, лъэпкъым епха апхуэдэ гупсысэхэр зыбгъэдэлъ нэхъыжьыфIым зэхуихьэсыжащ, иджыжащ икIи тхылъ щхьэхуэу къыдигъэкIыжащ я къуажэм щыпсэу ЛIупхэ я тхыдэр. Зи гугъу тщIы тхылъыщIэм ихуащ ЛIуп унэцIэр зезыхьэу Джэрмэншык дэс унагъуэ 30-м щIигъум я нэхъыжьхэмрэ абыхэм къатехъукIыжа щIэблэхэмрэ ехьэлIа тхыгъэ хьэлэмэтхэр. Нурхьэлий тхылъеджэхэр щыгъуазэ ещI ЛIупхэ ящыщу сыт хуэдиз цIыху республикэм и нэгъуэщI жылэхэм, гъунэгъу щIыналъэхэм щыпсэуми, лъэпкъым и бын дапщэ Хэку зауэшхуэм лIыгъэ яIэу хэтами, дапщэ хэкIуэдами. Апхуэдэу абы итщ ЛIупхэ ящыщ къэрал, политикэ, жылагъуэ лэжьакIуэхэм, щIэныгъэхэм я докторхэм, кандидатхэм, дамыгъэ лъапIэхэр зыхуагъэфэщахэм я цIэхэр, нэгъуэщIхэри.
Нурхьэлий и къалэмыпэм къыпыкIа лэжьыгъэм ЛIуп лъэпкъым и зыужьыныгъэм и лъэныкъуэ куэд къызэщIеубыдэ. Нэрылъагъу хъуащ лъэпкъ лъэщым, узыншэм и къуэпсыр жыжьэ зэрынэсыфынур, нэхъыжьыфIхэр зиIэ ныбжьыщIэхэм IуэхуфIхэр я гъуазэу къызэрытэджыр.
«Джэрмэншык дэс ЛIупхэмрэ абыхэм я щIэблэмрэ» тхылъыр Нурхьэлий и апхуэдэ япэ лэжьыгъэкъым. Щалъхуа къуажэм теухуауэ хэкупсэм «Джэрмэншык» (2003 гъэ), «Зауэм фызабэ ищIахэмрэ абыхэм я бынхэмрэ» (2009 гъэ), «Джэрмэншык школыр илъэс 85-рэ ирокъу» (2012 гъэ) тхылъхэр итхащ икIи къыдигъэкIащ.
Тхыгъэ купщIафIэхэр, сурэт зэмылIэужьыгъуэхэр зэрыт иужьрей тхылъыщIэри, шэч хэмылъу, яфIэхьэлэмэтынущ ЛIуп унэцIэр зезыхьэхэми, а лъэпкъым IыхьлыгъэкIэ, благъагъэкIэ къаубыдхэми, ди щIыналъэм и тхыдэм дихьэххэми.
ЖЫЛАСЭ Маритэ.
